Virallinen lehti nro C 082 , 17/03/1998 s. 0111



KIRJALLINEN KYSYMYS P-2642/97 komissiolle esittäjä(t): Jean-Antoine Giansily (UPE) (25. heinäkuuta 1997) Aihe: Brittiläisen naudanlihan vientikielto Komission 2. heinäkuuta 1997 tekemien ilmoitusten mukaan, jotka myöhemmin vahvistettiin Euroopan parlamentin maataloutta käsittelevälle valiokunnalle, yli tuhatseitsemänsataa tonnia naudanlihaa on viety laittomasti Yhdistyneestä kuningaskunnasta muihin Euroopan unionin jäsenvaltioihin maaliskuussa 1996 julistetun vientikiellon vastaisesti ja sen jälkeen viety edelleen tiettyihin Itä-Euroopan maihin. Lisäksi komissio on paljastanut, että Belgia on ollut tämän salakaupan keskus ja siellä tietyt yritykset ovat jo jonkin aikaan erikoistuneet brittiläisen naudanlihan laittomaan tuonti- ja vientikauppaan. Voiko komissio tutkimuksensa päätyttyä täydentää näitä erittäin huolestuttavia tietoja? Eikö se epäile, että muitakin samankaltaisia tapauksia paljastuu? Onko komissio samaa mieltä siitä, että pääsyynä tähän tilanteeseen on vientikiellon jälkeen tietyissä jäsenvaltioissa, erityisesti Yhdistyneessä kuningaskunnassa, käyttöön otetun tulli- ja terveysvalvonnan riittämättömyys, puutteellisuus ja tehottomuus? Pystyykö komissio arvioimaan Yhdistyneessä kuningaskunnassa ja muissa viime aikaisiin tapahtumiin syyllistyneissä jäsenvaltioissa harjoitettavaa valvontaa ja toteamaan, onko valvonta BSE-taudin torjuntaa koskevien sitoumusten mukaista? Onko komissio vakuuttunut siitä, että toimintaan syyllisiksi todettuja on rangaistava ja että naudanlihan alkuperän valvontamenetelmiä on kiireellisesti lisättävä, jotta saataisiin varmistettua, ettei näin laajaa laitonta kauppaa pääsisi tapahtumaan, että kuluttajien terveyttä suojeltaisiin mahdollisimman tinkimättömästi ja että luottamus naudanlihan tuotantoketjuun saataisiin palautettua? Muussa tapauksessa Euroopan unionin karjankasvattajat joutuvat jälleen kerran raskaasti kärsimään kestämättömän tilanteen seurauksista. Komission jäsenen Emma Boninon komission puolesta antama yhteinen vastaus kirjallisiin kysymyksiin E-2579/97, P-2642/97 ja P-2643/97 (2. lokakuuta 1997) Arvoisan parlamentin jäsenen esiin tuoma asia liittyy äskettäin paljastettuun petokseen, jossa brittiläistä alkuperää olevalle pakastetulle naudanlihalle annettiin uusi tavaran kuvaus ja uusi todistus, joiden mukaan se oli peräisin toisesta jäsenvaltiosta. Komissio tutkii parhaillaan erittäin läheisessä yhteistyössä asianomaisten jäsenvaltioiden viranomaisten kanssa petoksen laajuutta ja vaikutuksia, ja tutkimuksesta on annettu väliaikatietoja parlamentille. Tässä vaiheessa on oltava varovainen, jottei vaaranneta tutkimusten onnistumista antamalla ennenaikaista tietoa niiden tuloksista. Pääasiallinen vastuu lihan merkinnöistä, todistuksista ja kuljetuksista on asianomaisilla jäsenvaltioilla. Vaikka petoksia on äärimmäisen vaikea ehkäistä täydellisesti, komission tutkimuksista on kuitenkin selvinnyt, että terveystarkastuksia on syytä parantaa kansallisella tasolla, jotta tällaiset laittomat toimet havaittaisiin paremmin ja saataisiin ehkäistyä. Komission tutkimuksissa jo paljastuneiden puutteiden johdosta Yhdistyneelle kuningaskunnalle on lähetetty virallinen kirje, jossa vaaditaan tietoja asiasta. Muita lihan kuljetuksiin liittyviä mahdollisia petoksia tutkitaan edelleen sen varmistamiseksi, että asiasta saadaan kokonaiskuva ja että kaikki mahdollisuudet otetaan huomioon. BSE:tä koskevan parlamentin tutkimuksen johdosta komissio siirsi vastuun eläintautitarkastuksista maatalouden pääosastosta (PO VI) kuluttajapolitiikasta ja kuluttajien terveyden suojelusta vastaavaan pääosastoon (PO XXIV). Komissio on täysin tietoinen siitä, miten tärkeää on toimia nopeasti ja tehokkaasti tässä tilanteessa sen varmistamiseksi, että eläinten ja ihmisten terveyttä suojellaan ja kuluttajien luottamus säilytetään. Tämän vuoksi kaikille jäsenvaltioille ilmoitetaan tutkimusten edistymisestä, jotta voidaan noudattaa koordinoitua lähestymistapaa. Komissio huolehtii siitä, että parlamentille tiedotetaan edelleen asiasta.